Na podlagi tretjega odstavka 129. člena v povezavi s 119. členom Zakona o urejanju prostora (Uradni list RS, št. 199/21, 18/23 – ZDU-1O, 78/23 – ZUNPEOVE, 95/23 – ZIUOPZP, 23/24, 109/24, 25/25 – odl. US, 75/25 in 14/26) ter 29. člena Statuta Občine Trebnje (Uradni list RS, št. 29/14, 65/14 – popr., 161/22 in 44/25) je županja Občine Trebnje sprejela


SKLEP 
o pripravi 
Občinskega podrobnega prostorskega načrta 
za trgovsko-industrijsko cono Trebnje – 2. faza


1. člen
(predmet sklepa)
(1) S tem sklepom se začne postopek priprave Občinskega podrobnega prostorskega načrta za trgovsko-industrijsko cono Trebnje – 2. faza (v nadaljnjem besedilu: OPPN). 
(2)  Pobudniki in investitorji izdelave OPPN so gospodarske družbe:
- 	Vita marketing, trgovina in šport, Trebnje, d.o.o., Studenec 24, 8210 Trebnje;
- 	VENDOR šport in trgovina d.o.o., Stari trg 32A, 8210 Trebnje; 
- 	MSN d.o.o., Obrtniška ulica 51, 8210 Trebnje (vsi trije skupaj v nadaljnjem besedilu: pobudniki).
(3) Pobudniki so za izdelovalca OPPN izbrali gospodarsko družbo GPI gradbeno projektiranje in inženiring, d.o.o. Novo mesto, Kočevarjeva ulica 31, 8000 Novo mesto.

2. člen
(območje OPPN)
(1) Območje OPPN se nahaja v občini Trebnje, obsega približno 3,3 ha in zajema zemljišča  s parcelnimi številkami 819/6, 820, 821, 822, 823/1 in 824/1, vse katastrska občina 1422 – Trebnje.
[bookmark: _Hlk155336800](2) Na podlagi določil Odloka o občinskem prostorskem načrtu Občine Trebnje (Uradni list RS, št. 50/13, 35/14 – popr., 49/16, 14/18 – OROPN157, 72/18, 32/19 – OROPN57, 25/23, 19/24, 22/25, 44/25, 76/25 in 357/26; v nadaljnjem besedilu: OPN) se območje predvidenega OPPN nahaja v enotah urejanja prostora EUP TR058 IG (OPPN) in EUP TR059 IG (OPPN), kjer je namenska raba prostora območje proizvodnih dejavnosti (IG – gospodarska cona) in so določeni prostorsko izvedbeni pogoji (PIP) za dvoranske objekte (d).
(3) Območje je določeno okvirno in se v postopku priprave OPPN lahko tudi spremeni z namenom, da se zagotovijo celovite urbanistične, funkcionalne in prometne ureditve obravnavanega območja ter ostale ureditve gospodarske javne infrastrukture. Dodatno pa se zaradi izraženih interesov pobudnikov in glede na specifično situacijo dopusti še možnost povečanja gradbenih parcel, in sicer do cestnega koridorja predvidenega z Odlokom o Občinskem podrobnem prostorskem načrtu za trgovsko-industrijsko cono Trebnje (1. faza) (Uradni list RS, št. 14/18), ko bodo znane njegove končne parcelne meje ter pod pogojem, da se ta dodani pas ureja tako, da ne bo zmanjšana prometna varnost in preglednost. 

3. člen
(predmet načrtovanja)
(1) Območje urejanja je na podlagi OPN namenjeno za različne poslovne dejavnosti, kot so proizvodne dejavnosti, prekladanje in skladiščenje, trgovina, storitve, gostinstvo, gradbeništvo, poslovni prostori (pisarne) ter šport in rekreacija, medtem ko bivanje ni dopustno.
(2) Predmet OPPN je določitev podrobnejših prostorsko izvedbenih pogojev za novo pozidavo za namen dovoljenih dejavnosti, zunanjo ureditev z zelenimi in manipulativnimi površinami, pogoje parcelacije, ureditev prometne infrastrukture ter ostale okoljske, energetske ter komunikacijske infrastrukture, ki je potrebna za funkcioniranje predmetnega območja.

4. člen
(način pridobitve strokovnih rešitev)
[bookmark: _Hlk155336865](1) Pri pripravi OPPN se uporabljajo podatki iz prikaza stanja prostora, podatki veljavnih prostorskih izvedbenih aktov v območju in drugi podatki, pomembni za pripravo prostorskega akta, vključno s podatki nosilcev urejanja prostora.
(2) Podlaga za pripravo OPPN je idejna zasnova – IDZ Poslovno skladiščni objekt Vita & Vendor - novogradnja (št. proj. 170310/25, april 2025, dopolnitev november 2025, izdelal: Gi gradbeni inženiring Zakrajšek, d.o.o., Rimska cesta 10a, 8210 Trebnje).
(3) Skladno z 68. členom ZUreP-3 se izdela elaborat ekonomike.
(4) Izdelajo se vse obvezne strokovne podlage in strokovne podlage ter študije, ki se izkažejo za potrebne v postopku priprave OPPN ali na zahtevo nosilcev urejanja prostora, ki jih zagotovijo pobudniki.

5. člen
(vrsta postopka)
OPPN se pripravi po rednem postopku, za kar se skladno s 129. členom ZUreP-3 smiselno uporabijo določbe zakona, ki določajo postopek priprave in sprejetja občinskega prostorskega načrta.

6. člen
(roki in faze postopka priprave OPPN)
OPPN se izdeluje in postopek priprave vodi v naslednjih fazah in okvirnih rokih:
[bookmark: _Hlk219370652]-	priprava pobude in osnove za pripravo OPPN;
-	objava pobude in osnove za pripravo OPPN, pridobitev predlogov in usmeritev javnosti;
-	priprava in objava Sklepa o pripravi Občinskega podrobnega prostorskega načrta za trgovsko-industrijsko cono Trebnje – 2. faza ter pridobitev ID številke;
- 	izdelava osnutka v pripravi;
- 	vključitev javnosti v pripravo osnutka ter pridobitev podrobnejših usmeritev nosilcev urejanja prostora (30 dni od objave);
-	izdelava osnutka OPPN;
-	pridobitev prvih mnenj nosilcev urejanja prostora (30 dni od objave);
-	izdelava dopolnjenega osnutka OPPN za javno razgrnitev;
-	izvedba javne razgrnitve (30 dni) in javne obravnave ter prve obravnave na občinskem svetu;
-	priprava predloga stališč do pripomb in predlogov z javne razgrnitve in javne obravnave;
-	zavzetje stališč do pripomb in predlogov s strani župana;
-	izdelava predloga OPPN;
-	pridobitev dopolnilnih mnenj nosilcev urejanja prostora (30 dni od objave);
-	izdelava usklajenega predloga OPPN;
-	druga obravnava in sprejem OPPN na občinskem svetu;
-	objava odloka o OPPN v uradnem glasilu;
-	izdelava gradiva sprejetega OPPN;
-	arhiviranje gradiva in objava v prostorskem informacijskem sistemu.

7. člen
(nosilci urejanja prostora)
(1) Državni in lokalni nosilci urejanja prostora, ki podajo mnenja k načrtovanim prostorskim ureditvam s svojega delovnega področja, so:
· Ministrstvo za okolje in prostor, Dunajska cesta 47, 1000 Ljubljana – področje ohranjanja narave in področje voda; 
· Ministrstvo za okolje in prostor, Direkcija RS za vode, Sektor območja Spodnje Save, Novi trg 9, 8000 Novo mesto – področje voda; 
· Ministrstvo za infrastrukturo in energetiko, Langusova ulica 4, 1000 Ljubljana – področje energije in prometne politike;
· Ministrstvo za kmetijstvo, Dunajska cesta 22, 1000 Ljubljana – področje kmetijstva in področje gozdarstva;
· Ministrstvo za infrastrukturo in energetiko, Tržaška cesta 19, 1000 Ljubljana – področje cest in železnic ter letalskega in pomorskega prometa;
· Ministrstvo za obrambo, Direktorat za logistiko, Sektor za gospodarjenje z nepremičninami, Vojkova cesta 59, 1000 Ljubljana – področje obrambe;
· Ministrstvo za obrambo, Uprava RS za zaščito in reševanje, Vojkova cesta 61, 1000 Ljubljana – področje varstva pred naravnimi nesrečami in varstva pred požarom;
· Ministrstvo za zdravje, Štefanova ulica 5, 1000 Ljubljana – področje javnega zdravja;
· Ministrstvo za lokalno samoupravo, kohezijo in regionalni razvoj, Kotnikova ulica 5, 1000 Ljubljana – področje regionalnega razvoja;
· Zavod RS za varstvo narave, Območna enota Novo mesto, Adamičeva ul. 2, 8000 Novo mesto – področje ohranjanja narave;
· Zavod za gozdove Slovenije, Območna enota Novo mesto, Gubčeva ulica 15, 8000 Novo mesto – področje gozdarstva;
· Občina Trebnje, Goliev trg 5, 8210 Trebnje – področje lokalnega cestnega prometa;
· Elektro Ljubljana, d.d., Distribucijska enota Novo mesto, Ljubljanska cesta 7, 8000 Novo mesto – področje energetike;
· Telekom Slovenije, d.d., Sektor za dostopovna omrežja, TKO osrednja Slovenija, Podbevškova ulica 17, 8000 Novo mesto – področje elektronskih komunikacij;
· GVO, d.o.o., Cigaletova 10, 1000 Ljubljana – področje elektronskih komunikacij;
· Komunala Trebnje d.o.o., Metelkova ulica 30, 8210 Trebnje – področje komunale (vodovod, kanalizacija, odpadki).
[bookmark: _Hlk222816604](2) V postopek priprave OPPN se lahko vključijo tudi drugi nosilci urejanja prostora, če se izkaže, da ureditve posegajo v njihovo delovno področje.
(3) Seznam nosilcev urejanja prostora se lahko spremeni, če gre za uskladitev z novo organizacijo Vlade RS. 

8. člen
(način vključevanja javnosti)
(1) Občina Trebnje seznani javnost s pričetkom postopka priprave OPPN z javno objavo v skladu s 6. in 11. členom tega sklepa. 
(2) Občina Trebnje vključi javnost v pripravo osnutka OPPN z javno objavo na svoji spletni strani (oziroma v kolikor bo v vmesnem času vzpostavljen sistem PIS, tudi z objavo v PIS). 
(3) Občina Trebnje ponovno vključi javnost v fazi dopolnjenega osnutka OPPN, ko pripravi javno razgrnitev dopolnjenega osnutka OPPN za 30 dni, gradivo objavi na svoji spletni strani (oziroma v kolikor bo v vmesnem času vzpostavljen sistem PIS, tudi z objavo v PIS), izvede javno obravnavo ter javnost pozove, da poda pripombe in predloge. 
(4) Občina Trebnje prejete pripombe in predloge javnosti preuči in do njih zavzame stališča, ki jih javno objavi na svoji spletni strani (oziroma v kolikor bo v vmesnem času vzpostavljen sistem PIS, tudi z objavo v PIS). 
(5) Občinski svet Občine Trebnje sprejme OPPN z odlokom, ki se po sprejetju objavi v uradnem glasilu Občine Trebnje, v prostorskem informacijskem sistemu in na spletni strani Občine Trebnje.

9. člen 
(obveznosti v zvezi s financiranjem priprave OPPN) 
Pripravo OPPN financirajo pobudniki priprave OPPN, ki za namen izdelave OPPN sklenejo pogodbo z izvajalcem. Izvajalec mora izpolnjevati pogoje glede izdelave prostorskega akta v skladu z ZureP-3. 

10. člen
(izvedba celovite presoje vplivov na okolje)
V postopku priprave OPPN, na podlagi mnenja Zavoda Republike Slovenije za varstvo narave št. 3563-0154/2026-2 z dne 25. 3. 2026, ni treba izvesti presoje sprejemljivosti vplivov izvedbe plana v naravo na varovana območja. Mnenje je sestavni del tega sklepa (Priloga 1).

11. člen
(objava in uveljavitev)
Sklep se skupaj z mnenjem Zavoda Republike Slovenije za varstvo narave objavi v prostorskem informacijskem sistemu in na spletni strani Občine Trebnje ter začne veljati naslednji dan po objavi na spletni strani Občine Trebnje.


Številka: 350-0276/2025-29
Trebnje, dne 13. 7. 2026

Identifikacijska številka prostorskega akta v zbirki prostorskih aktov: 7641



   Županja
    Občine Trebnje
Mateja Povhe, l.r.








Priloga 1: Mnenje Zavoda RS za varstvo narave, št. 3563-0154/2026-2 z dne 25. 3. 2026
